Արկադի Համբարձումյան

Արկադի Ստանիսլավի Համբարձումյան (), հայտնի է նաև որպես «Դերժավայի Արկադ», հայ քաղաքական գործիչ, գործարար։ ԱԺ 3-րդ, 4-րդ, 5-րդ և 6-րդ գումարումների պատգամավոր է։

Կենսագրություն 
Ծնվել է 1971 թվականի ապրիլի 9-ին Երևանում։ Բանակում չի ծառայել։ 1986-1989 թվականներին աշխատել է Երևանի թիվ 5 հացի գործարանում որպես բանվոր, 1989-1991 թվականներին եղել է «Կաթ» ԱՄ-ում ԼԿԵՄ կոմիտեի ազատված քարտուղար։ 1994 թվականին ավարտել է Երևանի պետական համալսարանը։ Մասնագիտությամբ իրավաբան է։ 1996-1997 թվականներին եղել է Երևանի Շահումյանի շրջանի դատախազության քննիչ, 1997 թվականից՝ «Դերժավա» և «Սլավգրուպ» ընկերությունների նախագահ։ 

2003 թվականին համամասնական կարգով ընտրվել է Ազգային ժողովի պատգամավոր «Օրինաց Երկիր» կուսակցությունից։ 2006 թվականի մայիսի 22-ին լքել է «Օրինաց Երկիր» խմբակցությունը։ 2006 թվականի մայիսի 25-ից մինչև 2007 թվականի հունիսի 7-ը եղել է «Գործարար» պատգամավորական խմբի անդամ։ Ազգային ժողովի պաշտպանության, ազգային անվտանգության և ներքին գործերի մշտական հանձնաժողովի անդամ էր։

2007 թվականի մայիսի 12-ին Ազգային ժողովի պատգամավոր է ընտրվել թիվ 29 ընտրատարածքից։ 2007 թվականի հունիսի 19-ից մինչև 2008 թվականի հուլիսի 11 եղել է Ազգային ժողովի արտաքին հարաբերությունների մշտական հանձնաժողովի անդամ, 2008 թվականի հուլիսի 11-ից 2012 թվականի մայիսի 31-ը՝ գյուղատնտեսական և բնապահպանական հարցերի մշտական հանձնաժողովի անդամ, ՀՀԿ խմբակցության անդամ։

2012 թվականի մայիսի 6-ին Ազգային Ժողովի պատգամավոր է ընտրվել թիվ 29 ընտրատարածքից։ Դարձել է սոցիալական հարցերի մշտական հանձնաժողովի անդամ։

2016 թվականին պարգևատրվել է  «Հայրենիքին մատուցած ծառայությունների համար» 2-րդ աստիճանի մեդալով։

2017 թվականի ապրիլի 2-ին Ազգային Ժողովի պատգամավոր է ընտրվել ՀՀԿ թիվ 9 ընտրատարածքի մեծամասնական ցուցակով։

Գործարարական գործունեություն 
Թեև ըստ ՀՀ սահմանադրության, պատգամավորը չի կարող զբաղվել ձեռնարկատիրական գործունեությամբ, հայտնի է, որ Արկադի Համբարձումյանին են պատկանում «Դերժավա-Ս» և «Սլավգրուպ» ընկերությունները, «Դիլիջան առողջարան» ՓԲԸ-ն և այլ կազմակերպություններ։ «Դերժավա» ընկերությունը Հայաստանում «Lacoste», «Wrigley», «Reckitt Benckiser» ապրանքանիշների ներկայացուցիչն է և «Danone», «Mars», «Wrigley», «Colgate-Palmolive» բրենդների ներմուծողը։ «Սլավգրուպ» ընկերությունը Հայաստանում մի շարք ապրանքանիշների պաշտոնական ներկայացուցիչն է, որոնցից են «Ferrero Rocher»-ը, «Raffaelo»-ն, «Kinder»-ը, «Tic-Tac»-ը, «Chupa Chups»-ը և այլ միջազգային բրենդներ, նաև ներմուծում է «Audi» մակնիշի ավտոմեքենաներ։

Անձնական կյանք 
Ամուսնացած է, ունի չորս երեխա։

Ծանոթագրություններ 

ԵՊՀ շրջանավարտներ
ՀՀԿ անդամներ
«Հայրենիքին մատուցած ծառայությունների համար» 2-րդ աստիճանի մեդալակիրներ
Հայ քաղաքական գործիչներ
ՀՀ Ազգային ժողովի պատգամավորներ
ՀՀ ԱԺ 3-րդ գումարման պատգամավորներ
ՀՀ ԱԺ 4-րդ գումարման պատգամավորներ
ՀՀ ԱԺ 5-րդ գումարման պատգամավորներ
ՀՀ ԱԺ 6-րդ գումարման պատգամավորներ
Հայ գործարարներ
Հայ իրավաբաններ